ଭୁବନେଶ୍ୱରଃ ଖଣ୍ଡପଡାର ବିଜେଡି ବିଧାୟକ ସୌମ୍ୟରଞ୍ଜନ ପଟ୍ଟନାୟକ ଖୋଲିଦେଲେ ସରକାରଙ୍କ ପୋଲ୍ । ବିଧାୟକ ଭାବେ ନହେଲେ ମଧ୍ୟ ସମ୍ପାଦକ ଭାବେ ଖୋଲିଦେଇଛନ୍ତି ସରକାରଙ୍କ ଗୁମର । ଏଣୁ ମାଇଲେ ବ୍ରହ୍ମହତ୍ୟା, ତେଣୁ ମାଇଲେ ଗୋ ହତ୍ୟା କଥା ଉଲ୍ଲେଖ କରି ରାଜ୍ୟ ସରକାରଙ୍କ 20 ବର୍ଷର କାର୍ଯ୍ୟଶୈଳୀକୁ ସମାଲୋଚନା କରିବାକୁ ପଛାଇ ନାହାନ୍ତି ସୌମ୍ୟ । ଆଉ ସୌମ୍ୟଙ୍କ ଏହି ଲେଖାକୁ ନେଇ ରାଜ୍ୟ ରାଜନୀତିରେ ସୃଷ୍ଟି ହୋଇଛି ଝଡ ।
ବିଜେଡିର ହେଭିୱେଟ୍ ନେତା ସୌମ୍ୟରଞ୍ଜନ ପଟ୍ଟନାୟକଙ୍କ ଆର୍ଟିକିଲକୁ ନେଇ ରାଜ୍ୟ ରାଜନୀତିରେ ଝଡ ସୃଷ୍ଟି ହୋଇଛି । 'ଓଡିଶାରେ ବଢିଚାଲିଛି ଛତରଖିଆ ସଂଖ୍ୟା! ଆବାସ ପାଇଁ ସ୍ୱାମୀ, ସ୍ତ୍ରୀ ମଧ୍ୟରେ ବିବାହ ବିଚ୍ଛେଦ । ରାଜ୍ୟରେ ବଢିବଢି ଚାଲିଛି ଦିବ୍ୟାଙ୍ଗ ସଂଖ୍ୟା । 40 ବର୍ଷର ଯୁବକ ଭତ୍ତା ପାଉଛି ଆଉ 70 ବର୍ଷର ବୃଦ୍ଧା ଭତ୍ତା ପାଇବା ପାଇଁ ଏ ଦୁଆର ସେ ଦୁଆର ହେଉଛି ' ଏଭଳି କଥା ନିଜ ଲେଖା ମାଧ୍ୟମରେ ଲେଖି ସରକାରଙ୍କ ପୋଲ୍ ଖୋଲିଦେଇଛନ୍ତି ବିଜେଡିର ବରିଷ୍ଠ ନେତା ତଥା ବିଧାୟକ ସୌମ୍ୟରଞ୍ଜନ ପଟ୍ଟନାୟକ । ସୌମ୍ୟଙ୍କ ଏହି ଆର୍ଟିକିଲକୁ ନେଇ ତୃତୀୟ ମହଲାରେ ସୃଷ୍ଟି ହୋଇଛି କମ୍ପନ । ନେତା ଭାବେ ନହେଲେ ମଧ୍ୟ ଦୈନିକ ସମ୍ବାଦପତ୍ରର ସମ୍ପାଦକ ଭାବେ ସରକାରରେ ଚାଲିଥିବା କେଳାଙ୍କାରୀରର ଗୁମର ଖୋଲିଦେଇଛନ୍ତି ସୌମ୍ୟରଞ୍ଜନ । ଆଉ କହିଛନ୍ତି ଓଡିଶା ବୋଧେହୁଅ ଆଖି ଥାଉଥାଉ ଅନ୍ଧ ଆଉ କାନ ଥାଉ ଥାଉ କାଲା ସଂଖ୍ୟାରେ ନୂତନ ରେକର୍ଡ ସ୍ଥାପନ କରିବ ।
ବିଜେଡିର ବରିଷ୍ଠ ନେତା ସୌମ୍ୟରଞ୍ଜନଙ୍କ ଏପରି ଲେଖା ଏବେ 20 ବର୍ଷ ଧରି ରାଜ୍ୟ ଶାସନରେ ଚାଲିଥିବା ଅନେକ କେଳାଙ୍କାରୀର ଗୁମର ଖୋଲିଦେଇଥିବା କଥା ବୁଦ୍ଧିଜୀବି ମହଲରେ ଆଲୋଚନା ସରବ୍ୟ ପାଲଟିଛି । "ଆମ ଘରର ହାଲଚାଲ୍" ଶୀର୍ଷକରେ ପ୍ରକାଶିତ ହୋଇଥିବା ସୌମ୍ୟଙ୍କ ଆର୍ଟିକିଲରେ 1999 ମସିହା ପ୍ରଳୟଙ୍କରୀ ମହାବାତ୍ୟାରେ ବଡଚଣା ବ୍ଲକରେ ହୋଇଥିବା ଘର କେଳାଙ୍କାରୀରୁ କଥା ଆରମ୍ଭ କରି ଆଜି ପର୍ଯ୍ୟନ୍ତ ହୋଇଥିବା ଆବାସ କେଳାଙ୍କାରୀ ଉପରେ ବିସ୍ତୁତ ଭାବେ ଉଲ୍ଲେଖ କରିଛନ୍ତି ।
1999 ମସିହା ବାତ୍ୟାରେ ରାଜ୍ୟରେ ହୋଇଥିବା ଇନ୍ଦିରାଆବାସ କେଳାଙ୍କାରୀ ଠାରୁ ଆରମ୍ଭ କରି ଆଜି ପର୍ଯ୍ୟନ୍ତ ରାଜ୍ୟ ସରକାର କିପରି ଚାଲିଛି ଏହାର ପୋଲ୍ ଖୋଲି ଏବେ ଚର୍ଚ୍ଚାକୁ ଆସିଛନ୍ତି ବିଜେଡିର ହେଭିୱେଟ୍ ବିଧାୟକ ସୌମ୍ୟରଞ୍ଜନ ପଟ୍ଟନାୟକ । ଯାହାକୁ ନେଇ ରାଜନୈତିକ ମହଲରେ ସୃଷ୍ଟି ହୋଇଛି ଝଡ ।
